钦定古今图书集成/明伦汇编/官常典/第706卷 > 荆蒯芮〈仆失名〉
## 钦定古今图书集成/明伦汇编/官常典/第706卷 > 荆蒯芮〈仆失名〉

按《韩诗外传》：齐崔杼弑庄公，荆蒯芮使晋而反。其仆
曰：“君之无道也，四邻诸侯莫不闻也，以夫子而死之，
不亦难乎？”荆蒯芮曰：“善哉而言也早言我能谏，谏而
不用，我能去。今既不谏，又不去。吾闻之，食其食，死其
事。吾既食乱君之食，又安得治君而死之？”遂驱车而
入，死其事。仆曰：“人有乱君，犹必死之；我有治长，可无
死乎？”乃结辔自刎于车上。君子闻之曰：“荆蒯芮可谓
守节死义矣。仆夫则无为死也，犹饮食而遇毒也。《诗》
曰：‘夙夜匪懈，以事一人’。荆先生之谓也。《易》曰：‘不恒其
德，或承之羞’。仆夫之谓也。”